钦定古今图书集成/历象汇编/庶征典/第161卷 > 《管窥辑要》 > 《杂妖异占》
## 钦定古今图书集成/历象汇编/庶征典/第161卷 > 《管窥辑要》 > 《杂妖异占》

“金铁自生”，兵兴。

市中金玉宝贝忽贱，贵人失利，不出十年，其分亡
国。库中五金跃者，其分易政。

军中无故有金铁自鸣者，军当罢散。

《金》石上共生粟状，其地有灾，在器则其主者当之

汉

### 武帝征和二年铁官冶铁飞

按：《汉书武帝本纪》，不载。　按《五行志》，“征和二年春，涿
郡铁官铸铁，铁销皆飞上去。”此火为变使之然也。其
月，涿郡太守刘屈釐为丞相。后月巫蛊事兴，帝女诸
邑公主、阳石公主，丞相公孙贺子太仆敬声、平阳侯
曹宗等下狱死。七月，使者江充掘蛊太子宫。太子与
母皇后议，恐不能自明，乃杀充，举兵与丞相刘屈釐
战，死者数万人。太子败走，至湖，自杀。明年，屈釐复坐
祀礼要斩，妻枭首也。

### 成帝河平二年铁官冶铁飞

按《汉书成帝本纪》，“河平二年春正月，沛郡铁飞。”　按
《五行志》，“河平二年正月，沛郡铁官铸铁，铁不下，隆隆
如雷声，又如鼓音，工十三人惊走。音止，还视地，地陷
数尺，𬬻分为十一，𬬻中销铁，散如飞星，皆上去。”与征
和二年同象。其夏，帝舅五人封列侯，号“五侯。”元舅王
凤为大司马大将军秉政。后二年，丞相王商与凤有
隙，凤谮之，免官自杀。明年，京兆尹王章讼商忠直，言
凤颛权。凤诬章以大逆罪，下狱死，妻子徙合浦。后许
皇后坐巫蛊废。而赵飞燕为皇后，妹为昭仪，贼害皇
子，成帝遂亡嗣，皇后、昭仪及伏辜。一曰“铁，飞属金，不
从革。”